Gevangenes tydens klopjag beseerArgieffoto Drie gevangenes is Sondag tydens ŉ klopjag by die St Albans-gevangenis in Port Elizabeth beseer. “Vier gevangenes het ŉ beampte se klere gegryp en hom aangeval,” het Manelisi Wolela, ŉ woordvoerder van die departement van korrektiewe dienste, Maandag in ŉ verklaring gesê. “Van die ander mede-gevangenes het die beampte getakel en hy moes sy knuppel gebruik om die situasie onder beheer te bring.” Drie van die gevangenes is beseer en word in die gevangenis se kliniek behandel. Die beampte is nie tydens die voorval beseer nie. Nadat die betrokke gevangenes aanvanklik geweier het dat hul sel deursoek word, is versterkings ingeroep waarna die beamptes beslag gelê het op ŉ skêr, drie skerpgemaakte borde, drie messe, ŉ skerpgemaakte vurk, ŉ selfgemaakte mes, ŉ skroewedraaier, ŉ slot wat aan ŉ tou vasgemaak is, en ŉ selfoon. Volgens Wolela het 108 van die 408 gevangenes ná die klopjag op ŉ eetstaking gegaan. Alle besoeke van die publiek en families is tot verdere kennisgewing opgeskort. “Klopjagte word by alle gevangenisse uitgevoer om van alle verbode items ontslae te raak,” het Wolela gesê. – SAPA Lees ook: Klag van tronkmarteling by MRK ingedien Tronkgeweld: 2 dood, 65 beseer